b'\n_START_ARTICLE_\nLuca Cambiaso\n_START_PARAGRAPH_\nLuca Cambiaso, my\xc3\xb6s Cambiasi ja Cangiagio (18. marraskuuta 1527 Moneglia\xc2\xa0\xe2\x80\x93 6. syyskuuta 1585) oli italialainen manierismin taidemaalari._NEWLINE_Cambiason is\xc3\xa4 oli taidemaalari Giovanni Cambiaso. My\xc3\xb6s Cambiason poika Orazio Cambiaso oli taiteilija._NEWLINE_Varhaiskyps\xc3\xa4 Cambiaso avusti is\xc3\xa4\xc3\xa4ns\xc3\xa4 viisitoistavuotiaana tilausten maalaamisessa. Vuonna 1583 Filip II kutsui h\xc3\xa4net Espanjaan maalamaan freskoja El Escorialiin. Kirkon holveihin maalaamastaan suuresta paratiisiaiheisesta freskosta Cambiasolle maksettiin kaksi tuhatta dukaattia, joka oli luultavasti suurin siihen menness\xc3\xa4 maksettu palkkio yksitt\xc3\xa4isest\xc3\xa4 maalauksesta. Filip toisen kerrotaan seuranneet Cambiason ty\xc3\xb6skentely\xc3\xa4, kun h\xc3\xa4n muutti lapsen ilmeen parilla siveltimenvedolla nauravasta itkev\xc3\xa4ksi. Cambiaso maalasi toisinaan molemmilla k\xc3\xa4sill\xc3\xa4 yht\xc3\xa4 aikaa._NEWLINE_Cambiason maalauksia on genovalaisissa kirkoissa. H\xc3\xa4net tunnetaan lis\xc3\xa4ksi nocturnemaalauksistaan, kuten Madonna kynttil\xc3\xa4nvalossa. H\xc3\xa4n oli my\xc3\xb6s tuottelias piirt\xc3\xa4j\xc3\xa4. 1560-luvun puoliv\xc3\xa4liss\xc3\xa4 h\xc3\xa4n alkoi piirt\xc3\xa4\xc3\xa4 pelkistetty\xc3\xa4 geometrista tyyli\xc3\xa4 k\xc3\xa4ytt\xc3\xa4en, inspiraationa olivat mahdollisesti toimineet Albrecht D\xc3\xbcrerin ja muiden saksalaistaiteilijoiden samansuuntaiset teokset. Maalauksessa Cambiaso sai vaikutteita my\xc3\xb6s Correggiolta.'